Pollák, Peter, poslanec NR SR (2012-09-25):
Ďakujem za slovo, pani podpredsedníčka. Dámy a páni, kolegovia, kolegyne, dovoľte, aby som vyjadril môj názor k tomuto návrhu zákona. Vnímam tento návrh zákona ako ďalší v poradí návrh, ktorého za cieľ je upútať, populisticky, záujem verejnosti a takto možno nejako obohatiť si svoje rady voličskej základne. Ak ktokoľvek myslí s rómskou problematikou, a nakoniec to pani Nicholsonová povedala, že prevažne ide o Rómov, ak ktokoľvek myslí to s rómskou problematikou vážne, tak má hovoriť o rómskej problematike ako komplexnej problematike a myslím si, že malá, veľmi nízka ambícia akéhokoľvek poslanca, ak chce vodičákmi zabezpečiť vyššiu kvalifikáciu, vyššiu úroveň vzdelania v rómskych komunitách, toto je málo ambiciózne pre poslanca. Ambíciou poslanca by malo byť úplne niečo iné a nie vodičákmi zabezpečiť vzdelanie v rómskych komunitách. Chýba mi tam, pani poslankyňa, logika v tomto vašom návrhu. Prečo? A ako budete ďalej pokračovať? Prečo teda bránite Rómom, aby mali vodičáky? Ak nájdete, ja žijem taktiež v reálnom živote ako aj vy, ak, a stretávam sa s Rómami a ja som nenašiel Róma, lebo ja som vyrastal v osade, ktorý by nevedel čítať a písať a zároveň mal vodičák. Ak mi takéhoto človeka nájdete, tak mi ho ukážte a doneste ho sem. A ak takéhoto človeka nájdete, tak ja poviem vám a aj vám všetkým, že toto nie je zlyhanie tohto Róma, ale zlyhanie policajta, ktorý mu tento vodičák udelil. A ak chcete takýto návrh predložiť, tak najprv riešte policajtov, ktorí takýto lapsus vlastne dovoľujú. Čím budeme pokračovať ďalej? Budeme pokračovať tým, že na traktor budeme vyžadovať maturitu? Na autobus vysokú školu? A nebodaj na poslanca budeme vyžadovať vysokoškolské vzdelanie alebo profesorské vzdelanie? Ako budeme pokračovať? Je toto naša cesta? Ak áno, tak si to povedzme na začiatok. V každom prípade vytrhávať akékoľvek čerešničky z torty v podobe lacných, populistických riešení je síce veľmi účelné preto, aby sme teda získali priazeň čo najširšieho množstva voličov, ale pri rómskej problematike je to nič. Je to vôbec nič. Prestaňme túto tému využívať populisticky, prestaňme využívať túto tému nato, len aby sme upútali pozornosť, a začnime konečne po 22 rokoch spolu, a je to úplne jedno, či to bude SaS-ka, Obyčajní ľudia, SMER, SDKÚ, vidím, že všetci máme nejaký záujem riešiť túto problematiku, tak poďme ju riešiť, ale nevytrhávajme, prosím vás, čerešničky na torte a nepútajme pozornosť médií len kvôli tomu, že, že teda sa snažíme obohatiť svoje rady. Vôbec nerobme to, čo robia divadelníci na Slovensku a ich účelom je na tejto téme povyrásť. Myslím si, že ste dosť veľkí nato, aby ste ešte, a nato, aby ste vyrástli, potrebujete iné témy. Táto téma nie je nato, aby ste vyrástli. Potrebujete mať iné témy, nie lacné, populistické rómske témy, na ktorých by ste sa mali zviesť. Áno, je potrebný komplexný prístup, ešte raz to zdôrazňujem, a tu nevidím žiadny komplexný prístup, tu vidím len to, že chcete, ako ste aj sama povedali, chcete motivovať rómske deti aj na to, aby sedeli v škole a dostali minimálne základné vzdelanie alebo pokračovali ďalej v štúdiu, aby si potom mohli urobiť vodičák. Myslím si, že to je neambiciózne, ešte raz zdôrazňujem, neambiciózne pre ktoréhokoľvek poslanca v tomto parlamente. Ďakujem.